সংস্কৃতিমন্ত্রক
চিরাচরিত প্রথা মেনে উৎসাহ ও উদ্দীপনার সঙ্গে সবচেয়ে বড় উপজাতি মেলা মেদারম যাত্রা উদযাপিত হয়েছে
নয়াদিল্লী, ২০ ফেব্রুয়ারি, ২০২২
চিরাচরিত প্রথা মেনে উৎসাহ ও উদ্দীপনার সঙ্গে চারদিন ব্যাপী দেশের সর্ববৃহৎ উপজাতি মেলা সম্মাক্কা সরলাম্মা যাত্রা গতকাল শেষ হয়েছে। উপজাতি সম্প্রদায়ের বৃহত্তম উৎসবের মধ্যে অন্যতম হলো এটি। এবছর তেলেঙ্গানার মুলুগু জেলার মেদারম গ্রামে ১৬ই ফেব্রুয়ারি থেকে এই ঐতিহ্যবাহী উৎসব শুরু হয়। এতে হাজার হাজার ভক্ত অংশগ্রহণ করেন। প্রাচীন রীতি অনুসারে, উপজাতি সম্প্রদায়ভুক্ত পুরোহিতরা চিলাকালগুট্টা অরণ্য এবং মেদারম গ্রামে বিশেষ পুজাপাঠের আয়োজন করে থাকেন। ভক্তরা উপজাতি দেব-দেবীদের পুজো করার পর রাস্তার চারপাশে জড়ো হন এবং দেব-দেবীর কাছে গুড় নিবেদনের জন্য খালি পায়ে হেঁটে যান।
কেন্দ্রীয় সংস্কৃতি, পর্যটন এবং উত্তরপূর্ব অঞ্চলের উন্নয়ন মন্ত্রী শ্রী জি কিষাণ রেড্ডি সম্মাক্কা সরলাম্মা মেদারম যাত্রা পরিদর্শন করেছেন এবং দেবী সম্মাক্কা ও সরলাম্মার কাছে প্রার্থনাও জানিয়েছেন। তাঁর সঙ্গে উপস্থিত ছিলেন কেন্দ্রীয় আদিবাসী বিষয়ক প্রতিমন্ত্রী শ্রীমতী রেনুকা সিং।
এই মেলা পরিদর্শনের সময় ঐতিহ্য অনুসারে শ্রী জি কিষাণ রেড্ডি তাঁর ওজনের সম পরিমাণ গুড়, যা জনপ্রিয় ‘বাঙ্গারাম’  নামে পরিচিত, তা তিনি দেবীর কাছে উৎসর্গ করেছেন। পরে তিনি জানান, দেশবাসীর জন্য সম্মাক্কা ও সরলাম্মা আম্মাভারুলুর কাছে আর্শীবাদ প্রার্থনা করেছেন। এই উৎসব দেশের সাংস্কৃতিক মূল্যবোধ এবং ঐতিহ্যের প্রকৃত উদাহরণ বলেও উল্লেখ করেছেন তিনি। কেন্দ্রীয় মন্ত্রী বলেন সম্মাক্কা ও সারাক্কা আজীবন অন্যায়-অত্যাচারের বিরুদ্দে লড়াই চালিয়ে গেছেন। তাঁরা সকলে দেশবাসীর কাছে অনুপ্রেরণার বলেও তিনি জানান।
কেন্দ্রীয় সংস্কৃতি মন্ত্রী আরও বলেন, সম্মাক্কা, সরলাম্মা মেদারম যাত্রা বিশ্বের বৃহত্তম উপজাতি ভিত্তিক উৎসবগুলির মধ্যে অন্যতম। কেন্দ্রীয় সরকার এই উৎসব পালনের জন্য সম্ভাব্য সবরকম সহায়তা দিচ্ছে বলেও উল্লেখ করেন তিনি। কেন্দ্রীয় মন্ত্রী বলেন, প্রধানমন্ত্রী সম্প্রতি এই উৎসব উদযাপনের জন্য উপজাতি বিষয়ক মন্ত্রক এবং পর্যটন মন্ত্রকের মাধ্যমে মোট ২.৫ কোটি টাকা বরাদ্দ করেছে। ২০১৪ সাল থেকে কেন্দ্রীয় সরকারের পর্যটন মন্ত্রক আতিথেয়তা প্রকল্প সহ দেশীয় সংস্কৃতির প্রচার ও প্রসারের আওতায় তেলেঙ্গানা রাজ্য জুড়ে এই উৎসব উদযাপনের জন্য ২.৪৫ কোটি টাকা মঞ্জুর করেছে।
কেন্দ্রীয় মন্ত্রী জানান, মেদারম যাত্রা আদিবাসী সংস্কৃতি ও ঐতিহ্যের প্রতীক। স্বদেশ দর্শন প্রকল্পের অঙ্গ হিসেবে পর্যটন মন্ত্রক মুলুগু, লাকনাভারম, মেদাভারম, দামারাভি, মাল্লুর এবং বোগাথা জলপ্রপাতে উপজাতি ভিত্তিক সার্কিট বিকাশের জন্য প্রকল্প গ্রহণ করেছে এবং মেদারমে একটি অতিথিশালা নির্মাণ করা হয়েছে। কেন্দ্রীয় সরকার তেলেঙ্গানা রাজ্যে উপজাতি ভিত্তিক সার্কিটের জন্য প্রায় ৮০ কোটি টাকা মঞ্জুর করেছে। এর সাহায্যে মেদারমে পর্যটন সুবিধাকেন্দ্র, অ্যাম্ফিথিয়েটার, কটেজ, জনসাধারণের সুবিধাকেন্দ্র, বসার বেঞ্চ, কঠিন বর্জ্য ব্যবস্থাপনা পরিকাঠামো, সৌর আলো এবং পানীয় জলের ব্যবস্থা করা হচ্ছে। তিনি বলেন, ৪৫ কোটি টাকা ব্যয়ে মুলুগুতে উপজাতি বিশ্ববিদ্যালয় নির্মাণের কাজ শুরু হয়েছে। শীঘ্রই এটি সম্পূর্ণ হবে।
কেন্দ্রীয় মন্ত্রী শ্রী জি কিষাণ রেড্ডি বলেছেন, উপজাতি সম্প্রদায়ের অবদানকে স্বীকৃতি দেওয়ার জন্য কেন্দ্রীয় সরকার প্রতিশ্রুতিবদ্ধ। আজাদি কা অমৃত মহোৎসব উদযাপনের অঙ্গ হিসেবে উপজাতি সম্প্রদায়ভুক্ত মানুষের সংস্কৃতি, কৃতিত্ব এবং গৌরবময় ইতিহাস তুলে ধরতে সরকার বিশেষ উদ্যোগ নিয়েছে। কিংবদন্তী আদিবাসী স্বাধীনতা সংগ্রামী ভগবান বিরসা মুন্ডার জন্মবার্ষিকী উপলক্ষ্যে ‘জনজাতি গৌরব দিবস’ উদযাপন করা হচ্ছে। এমনকি কোমরামা ভীম, রামজি গন্ড এবং আলুরি সীতারাম রাজ’র মতো আদিবাসী স্বাধীনতা সংগ্রামীদের উত্তরাধিকারকে সম্মান জানাতে সারা দেশে বেশ কয়েকটি অনুষ্ঠানের আয়োজন করা হয়েছে। উপজাতি সম্প্রদায়ভুক্ত স্বাধীনতা সংগ্রামীদের স্বীকৃতি ও সম্মান জানাতে কেন্দ্রীয় সরকার সারা দেশে ১০টি উপজাতি সংগ্রহশালা নির্মাণ করছে বলেও উল্লেখ করেন তিনি। কেন্দ্রীয় মন্ত্রী বলেন, এই সংগ্রহশালার মাধ্যমে ব্রিটিশ অত্যাচারী শাসনের বিরুদ্ধে লড়াইয়ে বীর উপজাতি যোদ্ধাদের অবদানকে তুলে ধরা হবে। প্রতিটি সংগ্রহশালা নির্মাণে ১৫ কোটি টাকা বরাদ্দ করা হয়েছে বলেও তিনি জানান।
CG/SS/NS
(Visitor Counter : 131